אוליביה ויילד

ילדותה ונעוריה

ויילד נולדה בניו יורק ללזלי (לבית רדליך) קוקבורן, מפיקת התוכנית 60 דקות ועיתונאית אמריקאית, ולאנדרו קוקבורן, עיתונאי שנולד בלונדון להורים בריטים וגדל באירלנד. דודיה, אלכסנדר קוקבורן ופטריק קוקבורן, היו גם כן עיתונאים, ואחותה הגדולה, קלואי קוקבורן, היא עורכת דין לזכויות אזרח בניו יורק; דודתה, שרה קאדוול, הייתה סופרת, וסבה מצד אביה, קלוד קוקבורן, היה סופר ועיתונאי.
אבותיו הבריטים הקדמונים של אביה נמנו עם המעמד העליון, וחיו במספר מדינות בשיא הקולוניאליזם והאימפריה הבריטית, בין היתר בבייג'ינג (שם נולד סבה מצד אביה), בקולקטה, במומבאי, בקהיר ובטסמניה (שם אחד מסביה הקדמונים מצד אביה, הנרי ארתור בלייק, כיהן כמושל הונג קונג). בין קרובי משפחתה הקדמונים מצד אביה, שכוללים בין היתר אנגלים, אירים, סקוטים וגרמנים, ניתן למנות את ראש הכנסייה האנגליקנית, ג'יימס רמסיי, את הפוליטיקאי ג'ורג' ארבות'נוט, את עורך הדין, השופט והאישיות הספרותית הנרי קוקבורן, לורד קוקבורן, את לורד פרובוסט מאדינבורו, סר ויליאם ארבת'נוט, הברון הראשון, ואת סר תומאס אוסבורן, הברון ה-9. בנוסף, אחד מסבי סביה, ראלף ברנל (1783–1854), היה פוליטיקאי ושחקן יהודי-ספרדי.
ויילד טענה כי כתוצאה ממקצועם של הוריה, יש לה "נטייה חזקה לעיתונות", וכי היא "מאוד ביקורתית ואנליטית". שני הוריה היו בולטים בסצנה החברתית בוושינגטון, והנחו אירועים חגיגיים רבים. אמה אף סיפרה כי בגיל 4 צותתה ויילד באחד הלילות לשיחה בין הדיפלומט ריצ'רד הולברוק לזמר מיק ג'אגר, עד לשלב שזה הבחין בה וגירש אותה למיטה. לדברי אוליביה, היא רצתה להיות שחקנית כבר מגיל שנתיים. היא ומשפחתה גרו לזמן קצר בגילפורד, ורמונט. היא סיימה לימודיה בתיכון בוושינגטון, וכן לימודיה באקדמיית פיליפס במסצ'וסטס בשנת 2002. למדה משחק בבית ספר למשחק בדבלין, אירלנד. בילדותה, כריסטופר היצ'נס היה לשמרטפה.

קריירה

ויילד הופיעה בסרטים "איזו מין שכנה", "אלפא דוג", "שיחות עם אישה אחרת" ו"טוריסטס". התפרסמה בשנת 2004 מתפקידה בעונה השנייה של סדרת הנעורים "The O.C", בה גילמה דמותה של אלכס קלי, על אף שבמקור נבחנה לתפקיד מריסה קופר. בנוסף, הופיעה בקליפ לשיר "Stolen" של להקת Dashboard Confessional, ובקליפ לשירם של French Kicks,‏ "So Far We Are".
בשנת 2007 הייתה חלק מצוות השחקנים בסדרה קצרת החיים של רשת "NBC" האחים דונלי, בה גילמה דמותה של ג'ני ריילי, הדמות הנשית הראשית היחידה בה. באותה שנה הופיעה בהצגה Beauty on the Vine, מותחן פוליטי, בו גילמה שלוש דמויות שונות.
בספטמבר 2007 הצטרפה לקאסט דרמת בית החולים של רשת "Fox", "האוס", בה היא גילמה את ד"ר רמי היידלי, המכונה שלוש עשרה, בחורה ביסקסואלית מסתורית, שנבחרה על ידי האוס מבין מספר מועמדים להצטרף לצוות שלו. בריאיון למגזין "Star" כי דמותה משפיעה עליה גם בחייה הפרטיים, באומרה, "אני משוכנעת שאני רופאה. אני מתכוונת, אם מישהו אומר שכואב לו משהו, אני כזה 'טוב, זה הטחול שלך'". ב-7 באוקטובר 2008 הופיעה בסרטון שהוצג באתר funnyordie.com, בו מראה עד כמה נהנית מהרישום המוקדם לבחירות לנשיאות ארצות הברית, כשנאמר בו "אוליביה ויילד עושה זאת מוקדם". בשנת 2009 הופיעה בקומדיה "השנה הראשונה".
היא גילמה דמותה של קווארה בסרט של "דיסני "טרון: המורשת", שהוקרן לראשונה ב-17 בדצמבר 2010. בגיליון דצמבר 2010/ינואר 2011 של מגזין "Details", טענה שנבהלה כשראתה לראשונה את הלבוש שלה לסרט: "ראיתי את הציצים בחליפה ואמרתי 'הו לעזאזל, לא. אני עושה ונותנת מכות עם הדבר הזה'?". בנוסף, דיבבה את אותה דמות באחד מפרקי הסדרה טרון: המרד, כשנראתה בפלאשבקים מעברה של פייג', בו הייתה מיודדת עם קווארה.
ויילד שיחקה בסרט המדע בדיוני "הפלישה למערב", בו גילמה את דמותה של אלה סוונסון, שפועלת עם ג'ייק לונרגן (דניאל קרייג) ועם וודרוו דולרייד (האריסון פורד) להציל את העולם מחייזרים. היא גילמה את דמותה של סברינה מק'קיי, מושא אהבתו של מיץ' פלנקו (ראיין ריינולדס), בסרט "חיים בהחלפה". בינואר 2011 אושר כי לוהקה לצד כריס פיין לסרט "אנשים כמונו", שיצא לאקרנים ביוני 2012.
ב-2011 עזבה את "האוס" כדי להשקיע בקריירת הקולנוע שלה, כשהפרק האחרון בו הופיעה היה "Charity Case". במאי 2012 שבה לסדרה לשני פרקי האחרונים ("Holding On" ו"Everybody Dies"). מגזין "The New York Observer" כינה אותה כבעלת "קול עמוק" ו"כריזמה צהבהבת עיניים רחבה, של הוליווד בימי קדם". באותה שנה כיכבה בדמותה של ליסה בסרט "המלכודת" ובסרט "המילים", בו גילמה כתבת סקרנית בשם דניאלה המראיינת את הדמות הראשית בסרט, אותה מגלם דניס קוויד. כמו כן הופיעה בסרט "גוף שלישי" כאנה, מוזה של סופר שנכנסת לחייו ומסבכת אותם.
בשנת 2013 היא הפיקה ושיחקה בסרט "חברים לשתייה", לצד ג'ייק ג'ונסון ואנה קנדריק. הופיעה בתפקיד משני בסרט הדרמה העל-טבעי של ספייק ג'ונז, "היא", וגילמה את דמותה של ג'יין, שוליית קוסם, בסרט "בארט וונדרסטון המופלא". בנוסף גילמה את דמותה של סוזי מילר בסרט הביוגרפי "Rush", המבוסס של חייהם של ג'יימס האנט ושל ניקי לאודה.
ב-2014 כיכבה כאליזבת רוברטס בסרט "כימיה טובה". כמו כן כיכבה בתפקיד ביאטריס פיירבנקס בסרט "להתאהב בביאטריס", לצד ג'ייסון בייטמן ובילי קורדוף, העוסק במערכת יחסים של שלישייה.
ב-2015 כיכבה במותחן "אפקט לזרוס" בתפקיד זואי, חוקרת רפואית שנהרגת בטעות וקמה לתחייה. באותה שנה כיכבה והפיקה בסרט הדרמה "נעלם", שבוים על ידי ריד מורנו ונכתב על ידי כריס רוסי. הצגת הבכורה של הסרט התרחשה בפסטיבל הסרטים טרייבקה, ב-17 באפריל 2015.
בהשפעת הוריה, עיתונאים ויוצרי סרטים דוקומנטריים זוכי פרסים, הפיקה מספר סרטים דוקומונטריים. הסרט הדוקומנטרי האחרון שיצרה, "האיש שנולד מחדש" (2015), עוקב אחר התפרצות האבולה במערב אפריקה. הסרט זכה בפרס "הסרט הדוקומנטרי הקצר הטוב ביותר" בפסטיבל הסרטים טרייבקה. ויילד לקחה חלק הפקתי בסרטים דוקומנטריים נוספים: "The Rider and the Storm", העוקב אחר חייו של טימי ברנן, שאיבד את כל רכושו בעקבות סופת הוריקן; "Baseball in the Time of Cholera", החוקר את מגפת הכולרה בהאיטי שפרצה ב-2010 ו-"Sun City Picture House", העוקב אחר קהילה בהאיטי הנלחמת כדי לבנות קולנוע לאחר רעידת האדמה בהאיטי בשנת 2010.
בהמשך להתעסקותה בעולם הדוקו, לקחה חלק בסדרה הדוקומנטרית של רשת "PBS",‏ "Half the Sky", שבוססה על ספרם של ניקולס כריסטוף ושריל וודון בעל אותו השם. הסדרה עוקבת אחר ויילד החוקרת את חייהן של הנשים בניירובי, קניה.
ב-2016 ביימה וידאו קליפ ללהקה Edward Sharpe and the Magnetic Zeros יחד עם צלם הקולנוע ריד מורנו. כמו כן ביימה את הקליפ של רד הוט צ'ילי פפרס לשירם "Dark Necessities", מתוך האלבום "The Getaway", ובספטמבר כיכבה בקליפ של קולמן הל לשירו "Fireproof".
הצהירה בעבר כי היא שואבת השראה מהשחקניות מריל סטריפ, סיגורני ויבר, פרנסס מקדורמנד, קתרין קינר ורובין רייט פן.
בשנת 2006 זכתה בפרס חבר השופטים בטקס פרסי "פסטיבל הקומדיה", על תפקידה בסרט הרעיונות המגניבים של ביקפורד שמקלר. ב-2008 הייתה מועמדת ב"טקס פרסי הילדים והנוער" לפרס בקטגוריית "פריצת השנה בטלוויזיה - שחקנית", על תפקידה בהאוס, וכן נבחרה לצד ג'סי אייזנברג ל"כוכבת העולה" בטקס פרסי הקולנוע "וייל".
בשנת 2019 ביימה וויילד את סרטה הראשון "חורשות את הלילה" (Booksmart), קומדיה בכיכובם של ג'ייסון סודייקיס, ליסה קודרו וויל פורטה. הסרט יצא לאקרנים בארצות הברית ב-24 במאי אותה שנה.

חיים אישיים

לוויילד אזרחות כפולה, בארצות הברית ובאירלנד. היא שאבה את שם הבמה שלה, "ויילד", מהמחבר האירי אוסקר ויילד, כששינתה אותו כבר בהיותה בתיכון, כאות כבוד לסופרים רבים במשפחתה שהשתמשו בשם עט.
ויילד היא צמחונית ובשלב מסוים אף הייתה טבעונית. היא נבחרה על ידי ארגון "אנשים למען יחס מוסרי לבעלי חיים" כ"סלבריטאית הצמחונית הסקסית ביותר".

מערכות יחסים

ויילד נישאה לטאו רוספולי, איטלקי-אמריקאי, יוצר סרטים דוקומנטריים, נגן גיטרת פלמנקו ובנו של אלסנדרו רוספולי, נסיך סרווטרי ה-9, ב-7 ביוני 2003 בוושינגטון, וירג'יניה, בטקס חתונה עם מספר עדים מצומצם שהתקיים באוטובוס בית-ספר, כשהייתה רק בת 19. באחד הראיונות טענה כי בחרו לקיים הטקס במקום זה מכיוון שזהו המקום היחיד בו יכלו להיות לגמרי לבד, שכן נישואיהם היו סודיים באותו זמן. ב-8 בפברואר 2011 הודיעו השניים על פרידתם, וב-3 במרץ הגישה ויילד בקשה לגירושין בלוס אנג'לס, בשל "פערים שאינם ניתנים לגישור". תהליך הגירושים הושלם ב-29 בספטמבר 2011. נכון לשנת 2016 היא מאורסת לשחקן והקומיקאי ג'ייסון סודייקיס. ב-23 באפריל 2014 ילדה את בנם המשותף, אוטיס אלכסנדר, וב-11 באוקטובר 2016 הביאו לעולם בת משותפת, דייזי ג'וספין סודייקיס.

אקטיביזם פוליטי

חברה בארגון "אומנים למען שלום וצדק" המספק שירותי חינוך ובריאות בהאיטי, וכן ב"איגוד האמריקאי לחירויות אזרחיות" של דרום קליפורניה. בעבר תמכה בארגון הנוער "18 in '08", כשהשתתפה בתשדיר השירות שלהם ששודר לראשונה ב-30 ביוני 2008. באותה שנה השתתפה לצד ג'סטין לונג ולצד עמיתה מהאוס קאל פן במסע הבחירות של מתמודד המפלגה הדמוקרטית, ברק אובמה. בשנת 2015 השתתפה בקמפיין למען מתמודדת המפלגה הדמוקרטית לנשיאות, הילרי קלינטון.
היא הופיעה בפרויקט למען הכנסת מודעות בנושא העוני העולמי, וקבלה שבחים מה-"Coalition of Immokalee Workers", איגוד של עובדים חקלאיים, בעקבות תמיכתה בפרויקט מזון הוגן.
ב-2013 הופיעה בקמפיין של "גוצ'י", "קריאה לשינוי", שנועד לגייס כספים ולעורר מודעות בנושא סוגיות עמן מתמודדות נשים בנושאי חינוך, בריאות וצדק.
ויילד פעילה בחברת המדיה "RYOT".
ב-21 במרץ 2016 כיכבה בקמפיין של מודעות השירות הציבורי למען היום הבינ"ל לתסמונת דאון, בו מככבת לצד נערה בת 19 בשם אנה רוז מניו ג'רזי, בעלת תסמונת דאון.